ORDE do 22 de setembro de 2006 pola que se convoca a realización das probas para a obtención dos certificados de profesionalidade en determinadas ocupacións.
CONSELLERÍA DE TRABALLO — III. OUTRAS DISPOSICIÓNS — 11/10/2006

Na Lei orgánica 5/2002, do 19 de xuño, das cualificacións e da formación profesional, configúrase
o marco normativo actual da formación profesional, recollendo como un dos seus fins «avaliar e acreditar oficialmente a cualificación profesional, calquera que for a forma de adquisición» e sinalando no seu artigo 8 que «os certificados de profesionalidade teñen carácter oficial e validez en todo o Estado e que acreditan as correspondentes cualificacións profesionais a quen os obtiveren».
O Real decreto 1506/2003, do 28 de novembro, polo que se establecen as directrices para a obtención dos certificados de profesionalidade, expresa que «as comunidades autónomas con competencias para a xestión do Plan nacional de formación e inserción profesional publicarán anualmente convocatorias de probas de certificación».
Pola súa parte, a Orde TAS/470/2004, do 19 de febreiro, pola que se desenvolve o anterior real decreto, establece as condicións e o procedemento de expedición dos certificados de profesionalidade e no relativo ás probas establece que os traballadores que aspiren á obtención dun certificado de profesionalidade deberán realizar as correspondentes probas de acceso que se celebrarán en centros de formación, de traballo e outras entidades que dispoñan das instalacións adecuadas para tal fin de acordo cos requisitos establecidos no correspondente certificado de profesionalidade.
Neste marco normativo, esta orde quere dar cumprimento tanto ao disposto no Plan Galego de Formación Profesional de Galicia 2002-2006 como a unha importante demanda social, poñendo en marcha a realización das probas para a obtención de certificados de profesionalidade en determinadas ocupacións da formación profesional ocupacional e establecendo as condicións básicas que deben reunir.
Por iso, en virtude do Decreto 536/2005, do 6 de outubro, polo que se establece a estrutura orgánica e a distribución de competencias da Consellería de Traballo, e en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e de seu presidente,
DISPOÑO:
Artigo 1º.-Obxecto.
Esta orde ten como obxecto convocar as probas en determinadas ocupacións para obtención dun certificado de profesionalidade ou para a acreditación parcial dunha ou varias das súas unidades de competencia en convocatoria única para o ano 2006 na Comunidade Autónoma de Galicia. Esta convocatoria publicarase no Diario Oficial de Galicia e no BOE.
Artigo 2º.-Prazas, certificados de profesionalidade, unidades de competencia e centros.
Convócanse 25 prazas para a obtención do certificado de profesionalidade en cada unha das ocupacións que se detallan no anexo I. Neste anexo recóllense as unidades de competencia pertencentes a cada certificado de profesionalidade que poden ser susceptibles de certificación individual, así como os centros onde se levarán a cabo estas probas.
Artigo 3º.-Requisitos xerais e documentación para acceder á realización das probas.
1. Para acceder á realización das probas exíxese como requisitos xerais para todos os solicitantes:
-Ser español, nacional dalgún dos países da Unión Europea ou nacional doutro dos estados signatarios do Acordo sobre o Espazo Económico Europeo ou estranxeiro con permiso de residencia e de traballo ou coa habilitación administrativa correspondente.
Os documentos a través dos cales deberá acreditarse a nacionalidade figuran no anexo III desta orde.
-Ter 16 anos cumpridos.
-Presentar a solicitude no modelo normalizado que figura no anexo III.
-Aboar unha taxa de 30 euros da cal quedan exentos os traballadores inscritos como desempregados nas oficinas de emprego ou aqueles que acrediten unha discapacidade en grao igual ou superior ao 33 por cento. No caso do traballador desempregado, deberá acreditar esta situación cunha copia da tarxeta de demanda de emprego, en situación de desemprego e no caso da minusvalidez co certificado ou resolución do organismo competente que acredite a dita discapacidade.
O pagamento da taxa deberase realizar a través do impreso de autoliquidación en calquera da entidades financeiras colaboradoras na recadación das taxas e dos prezos da Comunidade Autónoma de Galicia.
Para cubrir correctamente o referido impreso é necesario consignar os seguintes datos:
Consellería de Traballo: código 17.
Delegación de servizos centrais: código 13.
Servizo de Secretaría Xeral: código 01.
Taxa: denominación participación nas probas.
Para a obtención do certificados de profesionalidade: código 304200.
2. Ademais destes requisitos xerais o solicitante deberá cumprir algún dos seguintes requisitos:
A) Que superase con avaliación positiva, todo ou parte do itinerario formativo correspondente ao certificado de profesionalidade solicitado, por medio de accións de formación profesional ocupacional, continua, programas de formación e emprego (escolas obradoiro, casas de oficio e obradoiros de emprego) ou contratos de aprendizaxe e para a formación.
Para as accións de formación profesional ocupacional, escolas obradoiro, casas de oficio e obradoiros de emprego; para os efectos de comprobar este requisito deberá presentarse o certificado expedido polo Inem ou polo órgano competente da comunidade autónoma no que se faga constar o total de horas do curso e o programa impartido. Para as accións de formación ocupacional (Plan FIP) poderá presentarse o diploma do curso expedido polo Inem ou órgano correspondente da comunidade autónoma, sempre que nel se faga constar o total de horas do curso e o programa impartido.
Para as accións de formación continua, diploma ou certificado expedido pola organización sindical ou empresarial da correspondente acción formativa, realizada a través de plans financiados con cargo aos diferentes acordos de formación continua, no cal se faga constar a denominación da acción formativa e a súa duración expresada en horas.
Para os contratos de aprendizaxe e para a formación deberá presentarse o certificado do empresario no cal conste a duración da formación teórica e o nivel da formación práctica adquirida e tamén o certificado do centro onde se realizou a formación teórica, onde conste o contido formativo asignado e o grao de aproveitamento.
B) Que mediante experiencia laboral lograse todas ou parte das competencias profesionais correspondentes ao perfil da ocupación cuxa certificación se solicite.
Esta experiencia laboral tería que ser realizada nos 10 años anteriores á publicación desta convocatoria, de forma ininterrompida ou alterna e contar, polo menos, cun determinado número de anos de experiencia laboral, que é a que se sinala para cada certificado de profesionalidade no anexo I desta resolución.
Para efectos de comprobar este requisito deberá presentarse, segundo o caso:
a) Traballadores por conta allea:
* Un certificado da Tesouraría Xeral da Seguridade Social onde conste a empresa, a categoría laboral (grupo de cotización) e o período de contratación.
* Certificación da empresa onde adquirise a experiencia laboral, na cal conste especificamente a categoría, duración do contrato, a actividade desenvolvida e o período en que se desenvolvese a dita actividade ou, no seu caso, contrato de traballo no que figure a actividade desenvolvida.
b) Traballadores por conta propia:
* Certificado da Tesouraría Xeral da Seguridade Social ou da mutualidade laboral en que estivese afiliado, onde conste o período de cotización no réxime especial de traballadores autónomos.
* Certificación de alta no imposto de actividades económicas e declaración responsable de non estar dado de baixa no dito imposto, segundo o modelo que figura no anexo IV.
* Memoria descritiva, realizada polo interesado, das actividades desenvolvidas durante o exercicio profesional.
C) Que mediante outras vías non formais de formación lograse todas ou parte das competencias profesionais correspondentes ao perfil profesional da ocupación da cal se solicita a certificación.
Para efectos de comprobar este requisito, deberá presentarse diploma ou certificación da entidade de formación onde consten os contidos e duración. Este certificado ou diploma pode incorporar calquera tipo de información que poida servir para relacionalos coas actividades do sector profesional e do certificado de profesionalidade do cal se quere obter a
certificación ou acreditación dalgunha das súas unidades de competencia.
Artigo 4º.-Axudas e compensacións económicas.
1. As persoas participantes nas probas terán cuberto o risco de accidente derivado da asistencia a estas.
2. No caso de persoas desempregadas, terán dereito á obtención das axudas de transporte, aloxamento e manutención. O importe delas, co incremento do IPC correspondente, serán as establecidas para os alumnos participantes no Plan Nacional de Formación e Inserción Profesional regulamentado polo Real decreto 631/1993, do 3 de maio, e no artigo 17 da Orde ministerial do 13 de abril de 1994, modificada pola Orde TAS/466/2002, do 11 de febreiro.
Artigo 5º.-Solicitude de acceso ás probas.
1. A solicitude para participar nas probas deberá formalizarse a través do modelo que figura no anexo III, acompañada da documentación acreditativa correspondente, no prazo de 15 días hábiles, contados a partir do día seguinte á publicación desta orde no Diario Oficial de Galicia.
2. A solicitude poderá presentarse no rexistro da Consellería de Traballo, así como por calquera das formas establecidas polo artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. A solicitude poderá realizarse por unidades de competencia ou polo certificado de profesionalidade completo e para unha soa ocupación.
4. Os aspirantes deberán acreditar estar en posesión dos requisitos establecidos no artigo 3º no momento que finalice o prazo de presentación de instancias.
5. A relación provisional dos solicitantes, con indicación de si cumpren ou non os requisitos que figuran no artigo 3º desta orde, quedará exposta no taboleiro de anuncios do centro onde se vai realizar a proba e na páxina web
http://traballo.xunta.es
, no prazo dun mes desde a finalización do prazo de presentación de solicitudes.
6. Os aspirantes poderán presentar no mesmo centro reclamacións e/ou correción dos erros indicados na dita relación provisoria no prazo de 10 días.
7. A relación definitiva de solicitantes que cumpren os requisitos publicarase no taboleiro de anuncios do centro e na páxina web
http://traballo.xunta.es.
Artigo 6º.-Admision de candidatos.
1. Se o número de solicitudes excede as prazas ofertadas, farase unha selección de conformidade co baremo recollido no anexo II.
2. En caso de empate a selección farase por orde de entrada no rexistro. No caso de persistir o empate, realizarase un sorteo.
3. A relación provisoria de aspirantes seleccionados para realizar as probas expoñerase no taboleiro de anuncios do centro e na páxina web
http://traballo.xunta.es
, no prazo de 10 días.
4. O aspirantes poderán presentar reclamacións a esta listaxe provisoria no prazo de 10 días.
5. As listaxes definitivas de admitidos deberanse expor no taboleiro de anuncios do centro e na páxina web
http://traballo.xunta.es.
6. Ante esta resolución poderase interpor recurso de alzada ante o conselleiro de Traballo no prazo dun mes desde a publicación das listaxes definitivas.
7. Aqueles aspirantes que non fosen seleccionados ou fosen excluídos poderán solicitar a devolución das taxas aboadas para a participación nas probas de acceso, de acordo co modelo que figura no anexo V.
Artigo 7º.-Comisións de avaliación.
1. Para cada ocupación a Dirección Xeral de Formación e Colocación nomeará unha comisión de avaliación.
2. Cada comisión de avaliación estará composta por tres profesionais expertos cunha experiencia laboral de polo menos cinco anos na ocupación nos últimos 10 anos, dos cales, ata dous, poderán acreditarse a través da docencia nela.
En todo caso, estes expertos deberán estar en exercicio, polo menos un deles non debe ser docente e un deles actuará como presidente.
3. Cada comisión contará, ademais, cun secretario designado pola Dirección Xeral de Formación e Colocación, sen voto, encargado de destruír os caderniños das probas aplicadas e de remitir a acta á Administración convocante para que incorporen os resultados ao Rexistro Territorial ao Rexistro Xeral do Servizo Público de Emprego Estatal.
4. As comisións de avaliación terán as seguintes funcións:
* Aplicar aos aspirantes as probas de certificación.
* Redactar a acta final das probas que deberá estar asinada por todos os membros da comisión de avaliación e na cal constará a relación de aspirantes que participaron nas ditas probas e a súa cualificación de apto ou non apto para cada unha das unidades de competencia do certificado de profesionalidade correspondente.
5. Os membros das comisións de avaliación recibirán, como compensación económica pola asistencia efectiva a elas, as cantidades que se fixan no anexo VI da Orde TAS/470/2004, do 19 de febreiro, pola que se desenvolve o Real decreto 1506/2003, polo que se establecen as directrices sobre os certificados de profesionalidade.
Artigo 8º.-Características das probas.
1. O contido da proba terá como referente o real decreto polo que se establece o certificado de profesionalidade da ocupación correspondente, recollido no anexo I.
2. Realizarase unha proba teórica e outra práctica para cada unha das unidades de competencia que compoñen os certificados de profesionalidade obxecto desta convocatoria.
3. As probas conterán, en todo caso, os contidos necesarios que permitan evidenciar que o aspirante acadou as distintas competencias que se especifican no certificado de profesionalidade ou na unidade de competencia correspondente.
Artigo 9º.-Calendario de celebración das probas.
O calendario de celebración das probas para cada certificado de profesionalidade farase público no taboleiro de anuncios de cada un dos centros que teña asignado a realización da proba e na páxina web
http://traballo.xunta.es
, no prazo dun mes desde a publicación das listas definitivas.
Artigo 10º.-Publicación dos resultados das probas.
1. A comisión de avaliación publicará os resultados da avaliación no taboleiro de anuncios do centro onde se realizase a proba e na páxina web
http://traballo.xunta.es
, de maneira que sexa facilmente accesible a todos os interesados. Contra os resultados provisorios desta avaliación poderán presentarse reclamacións ante a comisión de avaliación no prazo de 10 días.
2. A cualificación definitiva das probas publicarase no taboleiro de anuncios do centro o día e na páxina web
http://traballo.xunta.es.
3. Contra esta resolución poderá interpoñerse recurso de alzada ante o director xeral de Formación e Colocación no prazo dun mes contado desde a publicación das cualificacións definitivas.
Artigo 11º.-Expedición e rexistro.
1. O certificado de profesionalidade expedirase aos que superen a totalidade das probas establecidas para a súa obtención.
2. A avaliación positiva dunha ou varias unidades de competencia dará dereito á súa acreditación a través de créditos ocupacionais.
3. A expedición dos certificados de profesionalidade e dos créditos ocupacionais correspóndelle á Consellería de Traballo e terá validez en todo o Estado.
4. Na Subdirección Xeral das Cualificacións da Consellería de Traballo existirá un rexistro onde se inscribirán os créditos ocupacionais e os certificados de profesionalidade. Este rexistro efectuarase de acordo co establecido na Orde TAS/470/2004 pola que se establecen as directrices sobre certificados de profesionalidade.
Artigo 12º.-Identificación do crédito orzamentario.
O financiamento das accións realizadas no marco desta orde serán confinanciadas polo Fondo Social Europeo e a Administración xeral do Estado, e farase con cargo á aplicación orzamentaria 16.03.241A.229.
Disposición adicional
En todo o non previsto nesta disposición será de aplicación o Real decreto 1506/2003, do 28 de novembro, polo que se establecen as directrices para a obtención dos certificados de profesionalidade, e a Orde TAS/470/2004, do 19 de febreiro, pola que se desenvolve o anterior real decreto.
Disposicións derradeiras
Primeira.-Autorízase o director xeral de Formación e Colocación para ditar as resolucións e instrucións necesarias para o desenvolvemento e execución desta orde.
Segunda.-Esta orde publicarase no BOE e entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de setembro de 2006.
Ricardo Jacinto Varela Sánchez
Conselleiro de Traballo
ANEXO I
Relación de ocupacións coas referencias lexislativas dos certificados de profesionalidade correspondentes, as súas unidades de competencia e a experiencia laboral mínima necesaria para a presentación ás probas de obtención de certificados de profesionalidade.
* Familia profesional: agraria.
-Ocupación: traballador forestal.
Experiencia laboral mínima: 1 ano.
Certificado de profesionalidade traballador forestal.
Real decreto 2003/1996, do 6 de setembro (BOE do 3 de outubro).
Unidades de competencia:
1. Realizar traballos de roza en masas forestais.
2. Executar rareos e podas.
3. Plantar e sementar especies forestais en execución de proxectos de repoboación e forestación.
4. Previr e actuar na extinción de incendios forestais.
5. Realizar traballos básicos no medio natural e a explotación forestal.
-Ocupación: xardineiro.
Experiencia laboral mínima: 2 anos.
Certificado de profesionalidade de xardineiro.
Real decreto 2031/1996, do 6 de setembro (BOE do 11 de outubro).
Unidades de competencia:
1. Preparar o terreo e realizar infraestruturas básicas de xardíns.
2. Implantar o material vexetal.
3. Manter xardíns.
4. Realizar operacións específicas de mantemento de céspedes.
* Familia profesional: automoción.
-Ocupación: chapista pintor de vehículos.
Experiencia laboral mínima: 2 anos.
Certificado de profesionalidade chapista pintor de vehículos.
Real decreto 544/1997, do 14 de abril (BOE do 30 de abril).
Unidades de competencia:
1. Controlar e xestionar os stocks de produtos.
2. Manexar e poñer en servizo os equipamentos e as máquinas para a reparación e a pintura das carrozarías de vehículos.
3. Desmontar, reparar e verificar os órganos móbiles da carrozaría.
4. Reparar e verificar os órganos fixos da carrozaría.
5. Comprobar, reparar e verificar a xeometría do chasis do vehículo na bancada.
6. Desmontar e montar os vidros e as gornicións.
7. Pintar a carrozaría.
8. Controlar a calidade da reparación e o acabamento da carrozaría.
-Ocupación: mecánico de vehículos lixeiros.
Experiencia laboral mínima: 2 anos.
Certificado de profesionalidade mecánico de vehículos lixeiros.
Real decreto 541/1997, do 14 de abril (BOE do 7 de maio).
Unidades de competencia:
1. Controlar e xestionar os stocks dos produtos.
2. Diagnosticar, reparar e verificar os motores de gasolina e diésel.
3. Diagnosticar, reparar e verificar os sistemas de acendemento (eléctricos e electrónicos), de alimentación, de carburación e os sistemas de inxección diésel e gasolina.
4. Diagnosticar, reparar e verificar o embrague, as caixas de cambio e as transmisións.
5. Diagnosticar, reparar e verificar os sistemas de dirección, de freos, de suspensión e de seguranza pasiva.
6. Diagnosticar, reparar e verificar o sistema de aire acondicionado e de climatización.
7. Controlar a calidade das reparacións.
* Familia profesional: industrias de fabricación de equipamentos electromecánicos.
-Ocupación: axustador mecánico.
Experiencia laboral mínima: 2 anos.
Certificado de profesionalidade axustador mecánico.
Real decreto 2063/1995, do 22 de decembro (BOE do 27 de xaneiro de 1996).
Unidades de competencia:
1. Establecer os procesos de mecanización de pezas a fabricar.
2. Preparar e axustar máquinas para a mecanización.
3. Mecanizar por arranque de labras.
4. Mecanizar por procedementos especiais e aplicar tratamentos térmicos aos produtos.
5. Montar conxuntos mecánicos.
6. Verificar as características do produto.
-Ocupación: torneiro-fresador.
Experiencia laboral mínima: 3 anos.
Certificado de profesionalidade torneiro-fresador.
Real decreto 2065/1995, do 22 de decembro (BOE do 29 de xaneiro de 1996).
Unidades de competencia:
1. Establecer os procesos de mecanización das pezas a fabricar.
2. Preparar e axustar máquinas para a mecanización.
3. Mecanizar con máquinas ferramentas convencionais.
4. Mecanizar con máquinas ferramentas especializadas.
5. Verificar as características do produto.
Relación de centros en que se levarán a cabo
as probas de cada ocupación
Ocupación
Centro
Enderezo
Teléfono
Traballador forestal
Xardineiro
Centro Nacional de FPO de Santiago de Compostela
San Paio do Monte, s/n
15898 Santiago de Compostela
981 56 31 33
Chapista pintor
de vehículos
Axustador mecánico
Centro de FPO de Coia-Vigo
R/ Baiona, 28 (polígono de Coia), 36209 Vigo
986 29 34 29
986 20 61 00
Mecánico de vehículos lixeiros
Centro de FPO de Lugo
Paseo do Estudantes, 7
27002 Lugo
982 22 60 53
Torneiro-fresador
Centro de FPO Santa María de Europa, Ourense
Praza da Lexión, 16
32002 Ourense
988 22 54 00
988 22 54 04